**ПРАВИЛНИК**
**О БЛИЖИМ МЕРАМА ЗАШТИТЕ АРХИВСКЕ ГРАЂЕ**

**(„Службени гласник РС“, број 29/21)**

**Члан 1.**

Овим правилником утврђују се ближе мере заштите архивске грађе.

 **Члан 2.**

Мере заштите архивске грађе су: превентивна заштита, микрофилмовање, дигитализација, конзервација и рестаурација.

 **Члан 3.**

Превентивна заштита је низ мера и поступака којима се успорава природно пропадање и спречава оштећење архивске грађе дејством физичких, хемијских и биолошких узрочника, природних сила и непогода, пожара и експлозија, ванредних ситуација, кварова на инсталацијама, услед неправилног транспорта, вандализма и неадекватног обезбеђења од крађе, и др.

Мере и поступци превентивне заштите односе се на безбедно чување, одабирање архивске грађе и издвајање ради уништења безвредног документарног материјала, коришћење, излагање, транспорт архивске грађе и документарног материјала, као и заштиту у ванредним ситуацијама.

 **Члан 4.**

Мере заштите архивске грађе кроз микрофилмовање и дигитализацију је преформатирање архивске грађе на микрофилм или дигитални запис.

Микрофилм обезбеђује трајност, поузданост и аутентичност документа (архивске грађе).

Микрофилмовање архивске грађе обавља се у циљу: заштите архивске грађе од ратних разарања, елементарних непогода, физичко-хемијских и биолошких оштећења, допуне фондова и збирки (микрофилмују се у целини или делимично фондови или збирке који се чувају у другим архивима или установама културе и заштите у земљи или иностранству) и коришћења.

Дигитализација архивске грађе обавља се ради лакшег коришћења и заштите архивске грађе у архивима.

Циљеви дигитализације су: обезбеђивање доступности информација о архивској грађи, стварање нове и допуне постојеће документације о архивској грађи, промоција и представљање архивске грађе, повећање броја корисника архивске грађе, стварање нових садржаја и увођење нових услуга и размена података између установа заштите културних добара.

 **Члан 5.**

Мере заштите архивске грађе кроз поступак конзервације и рестаурације представља очување и стручно одржавање архивске грађе кроз конзерваторско-рестаураторске послове које укључују проверу стања, документовање, рестаурацију и превентивну заштиту архивске грађе.

Конзервација архивске грађе је низ интервентних техника којима се постиже хемијска и физичка стабилизација архивске грађе, односно којима се успорава, зауставља, умањује или елиминише дејство узрочника пропадања архивске грађе.

Рестаурација архивске грађе је низ поступака чијим се деловањем оштећена архивска грађа враћа у познато или претпостављено стање, односно чијим се деловањем оштећеној архивској грађи враћа познати или претпостављени облик, чврстина и еластичност.

 **Члан 6.**

Овај правилник ступа на снагу осмог дана од дана објављивања у "Службеном гласнику Републике Србије".